नेताओं की विश्वसनीयता में आई है गिरावट : गडकरी  
भाजपा अध्यक्ष नितिन गडकरी ने स्वीकार किया कि कुछ वर्षों के दौरान नेताओं की विश्वसनीयता गिरी है।
भाजपा अध्यक्ष नितिन गडकरी ने स्वीकार किया कि कुछ वर्षों के दौरान नेताओं की विश्वसनीयता गिरी है और कहा कि स्थितियां तभी बदल सकती हैं जब अच्छे लोग राजनीति में आएं।  गडकरी ने दक्षिण मुम्बई में केसी कालेज में प्रियदर्शनी अकादमी की ओर से महात्मा गांधी जयंती के अवसर पर आयोजित कार्यक्रम में कहा, नेताओं की विश्वसनीयता में गिरावट आई है। सभी क्षेत्रों में पतन देखा जा सकता है। वर्तमान समय में राजनीति पेशे को गर्व के साथ नहीं देखा जाता। जब आप कहते हैं कि आप नेता हैं तो लोग आपकी ओर दूसरी नजर से देखते हैं। उन्होंने कहा, जो लोग सक्षम हैं और विशेषज्ञ हैं, राजनीति में नहीं आते। स्थिति में बदलाव तभी आएगा जब अच्छे लोग राजनीति में आएं। नेता स्वर्ग से नहीं बल्कि समाज से ही आते हैं।